Patrick Stewart

Patrick Stewart (født 13. juli 1940 i Mirfield i Yorkshire) er en britisk Golden Globe- og Emmy-nominert skuespiller. Stewart er kjent for roller i Shakespeare-forestillinger, rollen som kaptein Jean-Luc Picard i Star Trek: The Next Generation og opptredenen i X-Men som professor X. Han har også fått en stjerne på Hollywood Walk of Fame.

Bakgrunn

Tidlig liv og familie 
Patrick Stewart ble født i Mirfield i West Yorkshire i England som sønn av Gladys Barrowclough, en vever og tekstilarbeider, og Alfred Stewart, en sersjant i den britiske hæren som tjenestegjorde ved King's Own Yorkshire Light Infantry og som postmann.  Han gikk på Crowlees C of E Junior and Infants School, og 12 år gammel begynte han i 1951 på Mirfield Secondary Modern School, der han fortsatte med å studere drama. 

15 år gammel sluttet Stewart på skolen og økte sin deltagelse på lokale teatre. Han fikk en jobb som reporter i en avis, men ett år sener ba arbeidsgiveren han om å velge mellom skuespill og journalistikk. Han valgte skuespill og sa opp jobben. Hans bror har senere fortalt at Stewart deltok på øvelser for teaterstykker i arbeidstiden som journalist, og at Stewart deretter fant på historiene han skrev etterpå.

I 1957, 17 år gammel, begynte Stewart på et to år langt kurs ved Bristol Old Vic Theatre School. Han mistet mesteparten av håret da han var 19, men han fikk flere roller i teaterstykker etter å ha vært på auditon både med og uten parykk der han proklamerte sin fremtreden som «to skuespillere til prisen for en!»

Personlig liv 
I 1964 møtte Stewart Sheila Falconer, en koreograf ved the Old Vic, og de giftet seg 4. mars 1966. De har to barn sammen, Daniel Freedom og Sophie Alexandra. Daniel hadde senere en gjesterolle i en episode av Star Trek: The Next Generation. Stewart og Falconer skilte seg i 1990. I 1997 forlovet han seg med Wendy Neuss, en av produsentene av Star Trek: The Next Generation, og de ble gift 25. august 2000, men skilte lag tre år senere. Fire måneder før sin skilsmisse fra Neuss, spilte Stewart mot Lisa Dillon i en produksjon av The Master Builder. De var samboere til 2007. I 2008 møtte Stewart sangeren Sunny Ozell under en produksjon av Macbeth ved Brooklyn Academy of Music. De innledet et forhold, flyttet sammen i 2012 og giftet seg i september 2013. Skuespilleren Ian McKellen, nær venn av Stewart, viet paret.

Skuespillerkarriere

Tidlig karriere 
Etter en periode ved Manchester Library Theatre, gikk Patrick Stewart videre og ble med i Royal Shakespeare Company (RSC) i 1966, der han spilte sammen med skuespillere som Ben Kingsley og Ian Richardson. Han debuterte på Broadway som "Snout" i Peter Brooks legendariske oppsetting av A Midsummer Night's Dream, før han flyttet til the Royal National Theatre tidlig på 1980-tallet. 

I løpet av flere år, fikk så Stewart roller i mange større tv-serier, uten at han egentlig ble et kjent navn. Han spilte rollen som «Lenin» i Fall of Eagles; Sejanus i I, Claudius; "Karla" i Tinker, Tailor, Soldier, Spy og Smiley's People; "Claudius" i BBC-laget stykke av Hamlet. Han fikk til og med hovedrollen i BBCs oppsetting av Mrs Gaskells North and South (han brukte en parykk i denne tv-filmen).  

Patrick Stewart hadde også noen mindre roller i flere filmer som «King Leondegrance» i John Boormans Excalibur (1981), som karakteren «Gurney Halleck» i David Lynchs film fra 1984; Dune og som «Dr. Armstrong» i Tobe Hoopers film Lifeforce.

Star Trek: The Next Generation 
I 1987, etter å ha deltatt på et Shakespeare Seminar ved University of California, Santa Barbara, dro Patrick Stewart til Los Angeles for å spille rollen som Captain Jean-Luc Picard i science fiction-serien Star Trek: The Next Generation. Han var imidlertid så sikker på at han kom til å få sparken i løpet av seriens første sesong, at han ikke pakket ut bagasjen sin de første seks ukene av filming. Serien ble imidlertid en enorm suksess, med 18 ulike Emmy-priser, og 40 nominasjoner, og serien gikk videre i syv sesonger, med Stewart i hovedrollen.

Fra 1994 spilte Stewart også «Picard» i flere filmer basert på serien: Star Trek Generations (1994), Star Trek: First Contact (1996), Star Trek: Insurrection (1998), og Star Trek Nemesis (2002). Han spilte også «Picard» i Star Trek: Deep Space Nines pilot episode. Stewart har sagt at livet hans ble endret drastisk av Star Trek, og han har blitt sitert:
«It was almost entirely a blessing. It introduced me to a world I never expected to be a part of — celebrity, fame, financial success. It also gave me the chance to work with the finest group of people I've ever known.»

Patrick Stewart har også sagt at han er svært stolt av arbeidet sitt på Star Trek: TNG, for seriens sosiale budskap og utdannelsesmessige påvirkning på unge seere. Da han ble spurt om viktigheten av rollen sin i serien, vurdert opp mot hans store karriere som Shakespeare-skuespiller, sa Stewart:
«The fact is all of those years in Royal Shakespeare Company -- playing all those kings, emperors, princes and tragic heroes -- were nothing but preparation for sitting in the captain's chair of the Enterprise.»

Senere roller 

Patrick Stewart har spilt en rekke roller, fra den homofile «Sterling» i filmen Jeffrey til «Kong Henry II av England» i filmen The Lion in Winter og «Captain Ahab» i tv-filmen Moby Dick (som han ble nominert til en Emmy Award for). Sent i 2003, dukket Stewart opp i komiserien Frasier, som en homofil mann som feilaktig tror at «Frasier Crane» er en potensiell elsker. 

Stewart har også spilt i trilogien X-Men, X2 og X-Men: The Last Stand som Professor X Charles Xavier. Filmene hadde enorm suksess.

I 2005 fikk Patrick Stewart rollen som «Professor Ian Hood» i en ITV-thriller på 4 episoder; Eleventh Hour, skapt av Stephen Gallagher. Den første episoden ble sendt 19. januar 2006. I 2005 spilte han Captain Nemo i en todelt tv-serie av The Mysterious Island.  Stewart har også vært med i Ricky Gervais' tv-serie Extras, der han erstattet Jude Law like før produksjonen startet. For å spille seg selv, ble han også nominert til en Emmy-pris i 2006 for Guest Actor in a Comedy Series.

Stewart er Chancellor of the University of Huddersfield. Han ble han utnevnt til offiser av Order of the British Empire (OBE) i nyttårslisten 2001. I nyttårslisten for 2010 ble han utnevnt til Knight Bachelor og derved opphøyet i ridderstanden og adlet. Han har etter dette rett til å føre tiltaleformen sir foran sitt navn.

I oktober/november 2006 akompagnierte Stewart the Royal Shakespeare Company da de satte opp stykkene The Tempest, Antony and Cleopatra og Julius Caesar ved University of Michigan. Han spilte selv rollen som "Antony" igjen, denne gang mot Harriet Walter som "Cleopatra" i en kritikerrost oppsetting av Antony and Cleopatraved Novello Theatre i London i 2007. 

Patrick Stewart ble utnevnt som den neste Cameron Mackintosh Visiting Professor of Contemporary Theatre basert ved St Catherine’s College, University of Oxford i januar 2007. I 2008 vil Stewart spille kong Claudius i Hamlet sammen med blant andre David Tennant. Stewart har også uttrykt ønske om å spille i tv-serien Doctor Who.

Stemmeroller 
Patrick Stewart har lånt sin stemme til flere prosjekter. Han har blant annet spilt inn Prokofievs Peter and the Wolf, Vivaldis De fire årstidene, C. S. Lewis' The Last Battle (avslutningen på serien The Chronicles of Narnia), Rick Wakemans Return to the Centre of the Earth, og som forteller i The Nightmare Before Christmas, sammen med talløse fjernsynsprogram som High Spirits with Shirley Ghostman. Stewart sørget også for stemmen til Nine Worlds, en astronomisk reise gjennom Solsystemet. Hans stemme kan også høres som stemmen til det Magiske Speilet i Disneylands live show, Snow White – An Enchanting Musical.

Stewarts stemme har også vært med i flere animerte filmer, inklusive The Prince of Egypt, Jimmy Neutron: Boy Genius, Chicken Little, The Pagemaster, og på de engelske dubbede versjonene av de japanske anime filmene Nausicaä of the Valley of the Wind av Hayao Miyazaki og Steamboy. Han hadde også stemmen som grisen "Napoleon" i en tv-filmatisering av George Orwells Animal Farm, samt en gjesterolle i Simpsons-episoden "Homer the Great" som karakteren «Number One». Mer nylig har han spilt rollen som CIA Deputy Director "Avery Bullock" (både stemme og likhet brukes på denne rollefiguren) i den animerte tv-serien American Dad, samt flere opptredener på Family Guy (både som "Capt. Picard" og som erstatning for Peter Griffins stemme). I 2006, hadde Stewart stemmen til Bambis far, The Great Prince of the Forest i Disneys videofilm, Bambi II. Stewart mente det var en ære å gjøre det.

Patrick Stewart sin stemme har også vært med i flere videospill fra Activision, inklusive Star Trek: Armada, Armada II, Bridge Commander, og Elite Force II, i alle sammen har han hatt rollen som "Captain Picard". Stewart gjentok rollen i spillene Star Trek: Legacy for både PC and Xbox 360, sammen med fire andre Starfleet-kapteiner fra ulike Star Trek-serier.

I tillegg til å gi stemme til sin rollefigur fra Star Trek og X-Men i flere videospill, har Stewart også gitt stemme til andre typer videospill, som Lands of Lore, Forgotten Realms: Demon Stone, og The Elder Scrolls IV: Oblivion som han i 2006 vant en Spike TV Video Game Award for sin rolle som keiser. Han har også lånt sin stemme til flere utgaver av Compton's Interactive Encyclopedia.

Priser og nominasjoner

Emmy 
 2006 – Nominert – Outstanding Guest Actor in a Comedy Series – Extras
 2004 – Nominert – Outstanding Made for Television Movie – The Lion in Winter (delt med flere)
 1998 – Nominert – Outstanding Lead Actor in a Miniseries or a Movie – Moby Dick

Golden Globe 
 2005 – Nominert – Best Performance by an Actor in a Mini-Series or a Motion Picture Made for Television – The Lion in Winter
 1999 – Nominert – Best Performance by an Actor in a Mini-Series or Motion Picture Made for TV – Moby Dick

Andre priser 
Listen under er ikke komplett, se Internet Movie Database – Patrick Stewart: Awards

Saturn Award (Academy of Science Fiction, Fantasy & Horror Films, USA)
 2001 – Nominert – Best Supporting Actor – X-Men
 2000 – Nominert – Best Genre TV Actor – A Christmas Carol
 2001 – Nominert – Best Actor – Star Trek: First Contact

Utvalgt filmografi 
Listene under er ikke komplett, se Internet Movie Database – Patrick Stewart

Film og fjernsyn 
 2020 – Star Trek: Picard, web-TV-serie
 2007 – American Dad!, tegneserie for fjernsyn
  – X-Men: The Last Stand, film
  – X-Men 2, film
  – Star Trek: Nemesis, film
  – X-Men, film
  – Star Trek: Insurrection, film
  – Star Trek: First Contact, film
  – Star Trek: Generations, film
 1987–1994 – Star Trek: The Next Generation, tv-serie 176 episoder
 1993 – Star Trek: Deep Space Nine, tv-serie 1 episode
  – L.A. Story, film
  – Lady Jane, film
  – Dune, film
  – Excalibur, film
  – Little Lord Fauntleroy, film

Videospill 
 2010 – Castlevania Lords of Sadow
 2006 – Star Trek: Legacy
 2006 – X-Men: The Official Game
 2006 – The Elder Scrolls IV: Oblivion
 2004 – X-Men Legends
 2003 – Star Trek: Elite Force II
 2003 – X2 – Wolverine's Revenge
 2002 – Star Trek: Starfleet Command III
 1999 – Star Trek: Hidden Evil
 1999 – Star Trek: Armada
 1997 – Star Trek: Generations
 1995 – Star Trek: The Next Generation – A Final Unity
 1994 – Lands of Lore: The Throne of Chaos

Utvalgte teaterforestillinger 
 1971: The Royal Shakespeare Company, Stewart spilte "Tom Snout" i Peter Brook's legendariske oppsetting av A Midsummer Night's Dream plassert i et sirkus, med en besetning som inkluderte Ben Kingsley og Alan Howard. Produksjonen reiste senere på en verdensturne, og Brook fikk bl.a en Tony-pris.
 1995: Stewart spilte "Prospero" i The Tempest for New York Shakespeare Festival, der produksjonen senere flyttet til Broadway.
 1997: The Shakespeare Theatre Company (Washington, DC), Stewart spilte i en "foto negativ" produksjon av Othello der alle andre i besetningen var fargede skuespillere.
 2006: Spilte igjen "Prospero" i The Tempest ved Royal Shakespeare Theatre, så ved Novello Theatre, og som "Mark Antony" i Antony and Cleopatra ved Swan Theatre, for Royal Shakespeare Company som en del av en syklus med å spille alle Shakespeares stykker på et år. 
 2007: Han spilte ved Chichester Festival Theatre under Sommerfestivalen 2007, og hadde hovedrollen i Rupert Goolds kritikerroste oppsetting av Macbeth i the Minerva studio theatre, og senere som "Malvolio" med en skotsk aksent og kilt i Philip Franks oppsetting av Twelfth Night. Stewart spiller for tiden i Rupert Goolds moderniserte utgave av Macbeth ved Gielgud Theatre i London. Hans fremstilling som "Macbeth" ga Stewart prisen for Beste Skuespiller i Evening Standard Theatre Awards 2007. Goold fikk også prisen for beste regi for produksjonen.

Trivia 
 Patrick Stewart er et medlem av det britiske Labour Party, og har deltatt på flere reklamefilmer for deres «Let's keep it Labour campaign», som reklamerer for flere medlemmer ut over Storbritannia.
 Stewart er en livslang supporter av det engelske fotballaget Huddersfield Town Football Club.
 Patrick Stewart er bestevenner med Brent Spiner, medskuespiller fra Star Trek: The Next Generation, som også var Stewarts forlover under hans bryllup med Wendy Neuss.
 På noen episoder av Star Trek: The Next Generation, når han reiste seg, hadde han en uvane med å trekke og dra på uniformen sin, der den var krøllete. Jonathan Frakes ga den bevegelsen navnet «the Picard Maneuver» som en vits, og navnet ble værende.

Referanser

Eksterne lenker 
 
 The Patrick Stewart Network
 Memory Alpha – Patrick Stewart
 University of Huddersfield
 

Engelske skuespillere
Hollywood Walk of Fame
Order of the British Empire (OBE)
Knights Bachelor
Gjesteskuespillere i Simpsons
Skuespillere i Star Trek: The Next Generation
Skuespillere i Star Trek: Deep Space Nine
Personer fra distriktet Kirklees